ՏԵՂԵԿԱՆՔ-ՀԻՄՆԱՎՈՐՈՒՄ

 ՀՀ ՍՅՈՒՆԻՔԻ ՄԱՐԶԻ ՄԵՂՐԻ ՀԱՄԱՅՆՔԻ ԱՎԱԳԱՆՈՒ 2016 ԹՎԱԿԱՆԻ ԴԵԿՏԵՄԲԵՐԻ 20-Ի N51-Ն ՈՐՈՇՄԱՆ ՄԵՋ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ ՄԵՂՐԻ ՀԱՄԱՅՆՔԻ ԱՎԱԳԱՆՈՒ ՈՐՈՇՄԱՆ  ՆԱԽԱԳԾԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՎԵՐԱԲԵՐՅԱԼ

Սույն որոշման ընդունումը պայմանավորված է 2018 թվականի ընթացքում Մեղրի համայնքի սոցիալ-տնտեսական իրավիճակի վերլուծության և առկա խնդիրների վերանայման արդյունքներով.

**1.Նախադպրոցական կրթության ծառայության մատուցում**

«Մեղրի համայնքի Ալվանք բնակավայրում այլընտրանքային նախադպրոցական կրթության ծառայության մատուցում» ծրագրի անձնագրի ավելացումը պայմանավորված է Ալվանք բնակավայրում կիրառվող ՆԴԿ (նախադպրոցական կրթության) այլընտրանքային մոդելի զարգացմանը նպաստելու անհրաժեշտությամբ: Թեպետ սկսած 2015 թվականից Հայաստանում ՄԱԿ-ի մանկական հիմնադրամի (ՅՈՒՆԻՍԵՖԻ) ֆինանսական աջակցությամբ Ալվանքում ներդրվել և գործարկվում է նախադպրոցական կրթական ծառայություն 3-6 տարեկան երեխաների համար, սակայն մինչ այժմ բացակայում են Ալվանքի նախակրթարանը համայնքի կողմից գործարկելու և կառավարելու համար անհրաժեշտ իրավական հիմքերը: ՆԴԿ այլընտանքային ծառայությունը ներկայումս իրականացվում է տեղի շահագրգիռ անձանց կողմից՝ կամավոր հիմունքներով: Որոշման ընդունման արդյունքում հնարավոր կլինի համայնքի միջոցներով և օրենքի շրջանակներում ապահովել Ալվանքի նախակրթարանի արդյունավետ գործունեությունը՝ այն դարձնելով Ագարակ քաղաքի մանկապարտեզի մասնաճյուղ:

ՆԴԿ այլընտրանքային մոդելի կիրառումը կարևորվում է փոքր բնակավայրերում, որտեղ ինչպես երեխաների թվաքանակը, այնպես էլ համայնքային միջոցներն առայժմ չեն բավականացնում ավանդական մանկապարտեզներ գործարկելու համար: Այն ֆինանսական առումով ծախսարդյունավետ է և հնարավորություն է տալիս նախադպրոցական կրթություն ապահովել ավելի փոքր տարածքային, գույքային և մարդկային ռեսուրսների օգտագործմամբ:

ՆԴԿ այլընտրանքային մոդելի գործարկման դեպքում Մեղրի համայնքի բյուջեում կառաջանան վարչական ծախսեր, կոմունալ ծառայությունների և գույքի պահպանման ու թարմացման ծախսեր, որոնք կկրեն ընթացիկ բնույթ և կկազմեն տարեկան մոտ 1 000 000 ՀՀ դրամ:

**2. Գյուղատնտեսության զարգացման խթանում**

«Հայաստանի Հանրապետության Սյունիքի մարզի Մեղրի համայնքի 2017-2021 թվականների հնգամյա զարգացման ծրագրում «Մեղրի համայնքի Ագարակ քաղաքում գոյություն ունեցող ջրավազանի վերանորոգում եվ բարեկարգում, Կարճևան, Լեհվազ և Նռնաձոր գյուղերի նոր ջրակուտակման ավազանների կառուցում» ծրագրի անձնագրի ավելացումը պայմանավորված է Մեղրի համայնքում գյուղատնտեսության զարգացմանը նպաստելու անհրաժեշտությամբ:

Մեղրի համայնքում այգեգերծության զարգացումը և դրանից ստացվող եկամուտները ուղղակիորեն կախվածության մեջ են ոռոգման ջրի հասանելիությունից և դրա անհասանելի կամ սահմանափակ հասանելի լինելը արգելակում է համայնքի հետագա զարգացման և ֆերմերների եկամուտների աճի հնարավորությունները: Մեղրիի տարածաշրջանին հատուկ չոր և շոգ եղանակների տևականության (155-174 օր) պայմաններում ջրակուտակման ավազանների բացակայությունը լրջորեն խոչընդոտում է համայնքի ջրային ռեսուրսների արդյունավետ կառավարումը:

Վերոնշյալ ծրագրի իրագործման նպատակով նախատեսվում է ներկայացնել 2019 թվականի բյուջետային ֆինանսավորման ծրագրային հայտ և ծրագրերի գնահատման միջգերատեսչական հանձնաժողովի հավանությանն արժանանալու դեպքում ակնկալվում է ծրագրի համաֆինանսավորում պետական բյուջեից (նապատակային հատկացում՝ սուբվենցիա) ծրագրի ընդհանուր արժեքի 60 %-ի չափով՝ մոտ 42 000 000 ՀՀ դրամ:

ՀԱՄԱՅՆՔԻ ՂԵԿԱՎԱՐ՝ Մ. ԶԱՔԱՐՅԱՆ